
Uznesenie Okresný súd Galanta vo veci starostlivosti súdu o maloleté deti: 1/ A. B., nar. XX.XX.XXXX a 2/ C. B., nar. XX.XX.XXXX, obidve trvale bytom D. XXX/XX, E., toho času Centrum pre deti a rodiny E., A. F. XXXX/ XX, E., v konaní zastúpené kolíznym opatrovníkom Úradom práce, sociálnych vecí a rodiny Galanta, deti rodičov - matka: E. B., nar. XX.XX.XXXX, trvale bytom D. XXX/XX, E., t.č. Tureň č.d. 156, a otca: A. B., nar. XX.XX.XXXX, bytom F. XXX, E., toho času ÚVTOS F. G. B., o návrhu Úradu práce, sociálnych vecí a rodiny Galanta na nariadenie neodkladného opatrenia, takto rozhodol: I. Súd nariaďuje neodkladné opatrenie, ktorým sa maloleté deti dočasne ponechávajú v starostlivosti Centra pre deti a rodiny E., A. F. XXXX/XX, E. a to na dobu 6 mesiacov odo dňa nadobudnutia vykonateľnosti tohto uznesenia. II. Žiaden z účastníkov nemá nárok na náhradu trov konania. odôvodnenie: 1. Návrhom doručeným tunajšiemu súdu dňa 05.05.2026 sa Úrad práce, sociálnych vecí a rodiny Galanta (ďalej aj ako ,,navrhovateľ“ alebo „ÚPSVaR Galanta“) domáhal nariadenia neodkladného opatrenia, ktorým súd dočasne ponechá maloleté dieťa v Centre pre deti a rodiny E., a to až do právoplatného skončenia konania o nariadenie výchovného opatrenia. 2. Navrhovateľ svoj návrh odôvodnil tým, že maloleté deti A. a C. boli na základe uznesenia Okresného súdu Galanta sp. zn. XXXXXX/X/XXXX-12 zo dňa 23.04.2025, vykonateľného dňa 23.04.2025, zverené do starostlivosti Centrum pre deti a rodiny E., kde sa nachádzajú doposiaľ. Následne rozsudkom Okresného súdu Galanta sp. zn. XXX/XXX/XXXX zo dňa 26.11.2025, právoplatným dňa 24.01.2026, bolo nad maloletými deťmi nariadené výchovné opatrenie. Navrhovateľ uviedol, že biologickí rodičia maloletých detí dlhodobo nežili v spoločnej domácnosti, pričom starostlivosť o maloleté deti zabezpečoval prevažne otec. Otec maloletých detí následne požiadal Úrad práce, sociálnych vecí a rodiny Galanta o pomoc s umiestnením maloletých detí do CDR, nakoľko matka maloletých detí o deti nejavila záujem a nemala zabezpečené bývanie. Maloleté deti boli následne umiestnené do CDR E. z dôvodu zanedbania starostlivosti zo strany rodičov. Navrhovateľ ďalej uviedol, že počas prípadovej konferencie konanej dňa 06.05.2025 rodičia uviedli, že nežijú v spoločnej domácnosti, pričom v tom čase matka maloletých bola vo vysokom štádiu tehotenstva. Matka maloletých uviedla, že žije v obci H. a biologickým otcom nenarodeného dieťaťa nie je otec maloletých detí. Otec maloletých detí uviedol, že má záujem získať maloleté deti späť do svojej starostlivosti a bude si hľadať zamestnanie a bývanie. Následne však bol otec maloletých dňa 07.05.2025 pri policajnom zásahu zadržaný a obmedzený na osobnej slobode. Navrhovateľ ďalej uviedol, že matka maloletých detí viackrát telefonicky kontaktovala ÚPSVaR Galanta, avšak na dohodnuté stretnutia sa nikdy nedostavila a svoju neúčasť ani neospravedlnila. Komunikácia a spolupráca s matkou maloletých detí je podľa navrhovateľa komplikovaná, pričom ÚPSVaR Galanta nemá vedomosť o tom, kde sa matka zdržiava, kde býva ani aký má príjem alebo zamestnanie. Navrhovateľ zároveň uviedol, že maloleté deti majú nevlastných
súrodencov (I. a H. H.) umiestnených v Centrum pre deti a rodiny J., pričom v spolupráci CDR E. a CDR J. boli realizované spoločné stretnutia súrodencov. Maloleté deti podľa navrhovateľa vyrastali spolu a majú medzi sebou vytvorený blízky vzťah. Navrhovateľ ďalej poukázal na skutočnosť, že dňa 07.05.2025 bol otec maloletých detí A. B. a jeho družka E. K. zadržaní a obmedzení na osobnej slobode. Z rozhodnutí Okresného súdu Galanta sp. zn. XXXX/XX/XXXX a XXXX/XX/XXXX zo dňa 07.05.2025 vyplýva, že voči otcovi maloletých detí bolo vznesené obvinenie pre zločin obchodovania s ľuďmi a prečin ohrozovania mravnej výchovy mládeže. Navrhovateľ ďalej uvádza, že dňa 14.04.2026 sa uskutočnilo stretnutie v priestoroch CDR E. a pohovor s maloletými deťmi B.. Zo správy sociálnej pracovníčky CDR E. vyplynulo, že otec maloletých detí sa aktuálne nachádza v Ústave na výkon trestu odňatia slobody F. G. B.. Maloleté deti majú podľa vyjadrenia sociálnej pracovníčky s otcom veľmi dobrý vzťah, navštevujú ho približne raz za dva mesiace a otec s nimi denne telefonuje. Matka maloletých detí navštevuje maloleté deti približne raz za dva mesiace, pričom s nimi absolvuje krátke prechádzky v meste Sereď. Kontakt matky s maloletými deťmi je sporadický aj telefonicky, pričom podľa vyjadrenia sociálnej pracovníčky matka deťom často prisľúbi návštevu, ktorá sa následne neuskutoční. Z rodinných príslušníkov maloleté deti podľa vyjadrenia sociálnej pracovníčky nikto iný nekontaktuje. Maloletá C. je podľa vyjadrenia sociálnej pracovníčky na samostatnej skupine spokojná, rýchlo sa adaptovala a rešpektuje autority. Bola prihlásená do 1. ročníka L. M. N. A. J. O. E.. V zariadení sa zlepšila aj v predškolskej príprave. Maloletá zároveň navštevuje ambulanciu ORL u I. H. v E., pričom ju čaká operácia mandlí. Sociálna pracovníčka ďalej uviedla, že kontakt maloletých detí s ich súrodencami z Kolína sa aktuálne nerealizuje, nakoľko títo boli zverení do náhradnej osobnej starostlivosti. Navrhovateľ ďalej uviedol, že maloletý A. navštevuje 4. ročník M. L. M. O. E., pričom podľa vyjadrenia sociálnej pracovníčky dosahuje výborné študijné výsledky. Adaptácia maloletého v zariadení bola náročnejšia ako u maloletej C., avšak aktuálne je adaptovaný, nachádza sa na II. samostatnej skupine a rešpektuje autority. S otcom je v pravidelnom telefonickom kontakte, na matku sa podľa sociálnej pracovníčky nepýta. Zdravotný stav maloletého je dobrý, navštevuje však kožnú ambulanciu pre kožné problémy nad vrchnou perou. Z pohovoru s maloletou C. vyplynulo, že navštevuje materskú školu v E. na Cukrovarskej ulici, kde sa jej páči. Uviedla, že sa jej páči aj v CDR E., má tam kamarátky a rada sa hrá na schovávačku a kreslí. Do školy sa veľmi teší. S otcom je podľa jej vyjadrenia v častom telefonickom kontakte, s matkou menej, pričom uviedla, že jej otec chýba. Navrhovateľ ďalej uviedol, že z pohovoru s maloletým A. vyplynulo, že sa mu v škole darí a v zariadení je spokojný. S otcom si telefonuje každý deň, s matkou menej často, pričom uviedol, že matka mu viackrát prisľúbila návštevu, ktorá sa následne neuskutočnila. Maloletý zároveň uviedol, že mu otec chýba. Navrhovateľ na záver uviedol, že sa nepodarilo nájsť vhodnú osobu, ktorej by bolo možné maloleté deti zveriť do náhradnej osobnej starostlivosti, preto na základe uvedených skutočností žiada tunajší súd, aby vydal neodkladné opatrenie na základe ktorého sa maloleté deti ponechajú vo výchove nahrádzajúcej výchovu rodičov v zariadení CDR E. až do právoplatného skončenia vo veci samej. 3. Súd sa pred rozhodnutím o návrhu navrhovateľa na nariadenie neodkladného opatrenia oboznámil s obsahom návrhu na nariadenie neodkladného opatrenia ako aj s listinnými dôkazmi k nemu pripojenými, s obsahom spisu tunajšieho súdu sp. zn. XXX/XX/XXXX, XXX/XX/XXXX, XXX/XXX/XXXX, XXX/XXX/ XXXX, XXXXXX/X/XXXX pričom zistil nasledujúci skutkový a právny stav: 4. Maloleté deti pochádzajú z manželstva rodičov. Uznesením č.k. XXXXXX/X/XXXX-12 zo dňa 23.04.2025 tunajší súd nariadil neodkladné opatrenie, ktorým maloleté deti dočasne zveril do starostlivosti Centra pre deti a rodiny E., A. F. XX, E., a to v trvaní 6 mesiacov odo dňa nariadenia neodkladného opatrenia. Neodkladné opatrenie trvalo do 23.10.2025. Uznesením č.k. XXX/XXX/XXXX - 9 zo dňa 01.10.2025 súd nariadil neodkladné opatrenie, ktorým sa maloleté deti dočasne ponechávajú v starostlivosti Centra pre deti a rodiny E., A. F. XXXX, E. a to do právoplatného skončenia konania o návrhu na uloženie výchovného opatrenia v konaní sp. zn. XXX/XXX/XXXX. Rozsudkom č.k. XXX/ XXX/XXXX zo dňa 26.11.2025 súd nariadil výchovné opatrenie v zmysle § 37 ods. 3 písm. b) zákona o rodine, ktorým súd nariadil pobyt maloletých detí v zariadení Centra pre deti a rodiny E., A. F. XXXX/ XX, E., po dobu 6 mesiacov odo dňa vykonateľnosti tohto rozhodnutia. Uvedený rozsudok nadobudlo právoplatnosť a vykonateľnosť dňa 24.01.2026. 5. Z obsahu správy CDR E. zo dňa 20.04.2026 vyplýva, že maloleté deti boli do zariadenia prijaté dňa 22.04.2025, pričom maloletý A. sa adaptoval náročnejšie, nakoľko bol veľmi naviazaný na otca. Maloleté deti boli umiestnené do II. samostatnej skupiny, kde sa postupne adaptovali. Zo správy ďalej vyplynulo, že maloletá C. navštevuje materskú školu a v zariadení sa u nej pracovalo na rozvíjaní základných vedomostí a komunikačných schopností. Maloleté deti majú podľa správy veľmi dobrý vzťah s otcom,
pravidelne ho navštevujú vo výkone trestu a často sa s ním rozprávajú aj o budúcnosti. Matka maloleté deti navštevovala len sporadicky, pričom niektoré prisľúbené návštevy nerealizovala. Deti kontaktuje prevažne otec. Maloletý A. navštevuje špeciálnu základnú školu v Seredi, v kolektíve funguje primerane a našiel si kamarátov. Zo správy zároveň vyplynulo, že zdravotný stav maloletých detí je stabilizovaný a o maloleté deti je v zariadení riadne postarané. CDR E. zároveň uviedlo, že aktuálne nemá vedomosť o možnosti umiestnenia maloletých detí do rodinného prostredia, nakoľko žiadna blízka osoba neprejavila záujem o ich zverenie do náhradnej osobnej starostlivosti. 6. Podľa § 2 ods. 1 zákona č. 161/2015 Z. z. Civilný mimosporový poriadok (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 7. Podľa § 324 ods. 1 zákona č. 160/2015 Z. z. Civilný sporový poriadok (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 8. Podľa § 324 ods. 2 CSP, na konanie o návrhu na nariadenie neodkladného opatrenia je príslušný okresný súd. 9. Podľa § 324 ods. 3 CSP, neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 10. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 11. Podľa § 326 ods. 1 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 12. Podľa § 326 ods. 2 CSP, k návrhu musí navrhovateľ pripojiť listiny, na ktoré sa odvoláva. 13. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 14. Podľa § 329 ods. 1 CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. 15. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 16. Podľa § 330 ods. 1 CSP, súd môže určiť, že neodkladné opatrenie bude trvať len po určený čas. 17. Podľa § 30 ods. 1 zákona č. 305/2005 Z. z. o sociálnoprávnej ochrane detí a sociálnej kuratele, ak súd rozhodol o nariadení ústavnej starostlivosti, neodkladného opatrenia alebo o uložení ochrannej výchovy alebo výchovného opatrenia, orgán sociálnoprávnej ochrany detí a sociálnej kurately zabezpečuje v spolupráci s rodičmi dieťaťa alebo osobou, ktorá sa osobne stará o dieťa, a zariadením, v ktorom sa vykonáva ústavná starostlivosť, ochranná výchova, neodkladné opatrenie alebo výchovné opatrenie, určeným v rozhodnutí súdu (ďalej len "zariadenie na výkon rozhodnutia súdu"), umiestnenie dieťaťa do tohto zariadenia. 18. Jedným z procesných inštitútov, ktorý umožňuje poskytnúť ochranu porušeným alebo ohrozeným subjektívnym právam, je neodkladné opatrenie. Pred nariadením neodkladného opatrenia nemusí byť nárok dokázaný, musí byť však osvedčený. Už v návrhu na jeho vydanie musí byť zrejmé trvanie nároku, ktorému sa má poskytnúť ochrana a musia byť opísané rozhodujúce skutočnosti odôvodňujúce potrebu neodkladnej úpravy pomerov a skutočnosti hodnoverne osvedčujúce dôvodnosť a trvanie
nároku, ktorému sa má poskytnúť ochrana. Danosť právneho záujmu sa skúma so zreteľom na splnenie predpokladov opodstatnenosti takéhoto súdneho rozhodnutia, avšak dominuje predovšetkým osvedčenie toho, že nariadením neodkladného opatrenia sa dosiahne účel ochrany poskytovanej súdom v konaní. Aj pri splnení formálnych predpokladov pre nariadenie neodkladného opatrenia súd musí zvažovať, či v prípade jeho nariadenia nedôjde k nevyváženému zásahu do vzťahov účastníkov konania alebo tretích osôb. Pre rozhodnutie súdu o neodkladnom opatrení je rozhodujúci stav v čase vydania rozhodnutia. 19. Súd na základe zisteného skutkového i právneho stavu dospel k záveru, že sú dané dôvody na nariadenie neodkladného opatrenia, na základe ktorého sa maloleté deti dočasne ponechajú v starostlivosti Centra pre deti a rodiny E.. Z podaného návrhu vyplýva, že maloleté deti boli umiestnené do D. E. na základe nariadeného výchovného opatrenia zo dňa 26.11.2025 z dôvodu, že v rodine stále nikto z príbuzných nie je, komu by bolo možné zveriť maloleté deti do inej náhradnej osobnej starostlivosti a tým zabezpečiť vhodné podmienky pre zdravý, telesný a duševný vývin maloletých detí a rodičia maloletých detí neboli schopní poskytnúť maloletým deťom riadnu starostlivosť. Matka sa o maloleté deti dlhodobo nezaujíma a stará matka maloletých detí, ako ani otec mal. detí nevedia, kde sa toho času presne nachádza, má mať problémy s drogami a trestnou činnosťou. Na tunajší súd však matka maloletých detí podala návrh na rozvod manželstva, ktoré konanie je vedené pod sp. zn. XXX/XX/XXXX pričom v návrhu uviedla, že býva na adrese č. XXX H. (okr. E.). Tunajší súd v uvedenom konaní zaslal matke výzvu na uvedenú adresu, ktorú však do vydania rozhodnutia neprevzala. Navrhovateľ uviedol, že biologická matka niekoľkokrát telefonovala na úrad, na dohodnuté stretnutia sa však nedostavila a spolupráca s ňou je komplikovaná. 20. Podľa vyjadrení navrhovateľa, otec deklaroval snahu získať mal. deti späť po nájdení práce a bývania. Dňa 07.05.2025 bol však otec zadržaný políciou, obmedzený na osobnej slobode. Súd na základe lustrácií zistil, že otec maloletých je vo výkone trestu odňatia slobody v ÚVTOS F. G. B.. Z takto vykonaného dokazovania má súd za to, že rodičia aktuálne naďalej nemajú vytvorené vhodné bytové a sociálne podmienky na zabezpečovanie starostlivosti o maloleté deti. Vykonaným dokazovaním sa zistilo, že postoj a celkový životný štýl rodičov toho času nie je vhodný pre priaznivý fyzický, psychický a sociálny vývin maloletých detí. Aktuálne neboli zistení ani príbuzní, ktorí by sa mohli o maloleté deti postarať a navrhovateľovi nie je známa žiadna fyzická osoba, ktorej by maloleté deti mohli byť zverené. Vychádzajúc z uvedeného - teda zo skutočnosti že v rodine nie je nikto, kto by mal vytvorené vhodné podmienky na zabezpečenie starostlivosti o maloleté deti, a vzhľadom na skutočnosť, že nariadené výchovné opatrenie trvá do 24.07.2026, súd sa stotožnil s návrhom navrhovateľa, že je nevyhnutne potrebné dočasne ponechať maloleté deti v starostlivosti Centrum pre deti a rodiny E., nakoľko existuje potreba bezodkladne upraviť pomery maloletých detí, a to na dobu šiestich mesiacov od vykonateľnosti tohto uznesenia. Uvedené neodkladné opatrenie považuje súd, že je v najlepšom záujme maloletých detí. 21. Vzhľadom na vyššie uvedené skutočnosti a citované zákonné ustanovenia rozhodol súd tak, ako je uvedené vo výroku tohto uznesenia, dočasne ponechal maloleté dieťa v starostlivosti CDR E., na dobu šiestich mesiacov od vykonateľnosti tohto uznesenia. 22. O trovách konania súd rozhodol v súlade s § 52 CMP, podľa ktorého žiaden z účastníkov nemá právo na náhradu trov konania, ak tento zákon neustanovuje inak. Poučenie: Proti tomuto uzneseniu je prípustné odvolanie v lehote 15 dní od doručenia na súde, proti ktorého uzneseniu smeruje (§ 357 písm. d) CSP). Odvolanie môže podať účastník konania, v ktorého neprospech bolo rozhodnutie vydané. (§ 359 CSP). Odvolanie len proti odôvodneniu rozhodnutia nie je prípustné (§ 358 CSP). V odvolaní sa popri všeobecných náležitostiach podania (§ 127 CSP) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (§363 CSP). Odvolanie možno odôvodniť len tým, že a) neboli splnené procesné podmienky,
b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci (§ 365 CSP). Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní (§ 62 CMP). Návrh na vykonanie exekúcie sa podáva na príslušný súd podľa (zák. č. 233/1995 Z. z.) elektronicky do elektronickej schránky súdu alebo ak oprávnený alebo jeho zástupca nemá aktivovanú elektronickú schránku, alebo mu v možnosti podať návrh elektronickými prostriedkami bránia iné dôvody, možno podať návrh na vykonanie exekúcie prostredníctvom ktoréhokoľvek exekútora (§ 48 zákona č. 233/1995 Z. z.). Podľa štvrtej časti CMP sa postupuje pri výkone rozhodnutia, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému. Podľa štvrtej časti CMP sa postupuje aj pri výkone rozhodnutia o návrat maloletého do cudziny pri neoprávnenom premiestnení alebo zadržaní.

Zdroj: KAUZIS.SK – https://www.kauzis.sk/judikatura/r/ECLI:SK:OSGA:2026:2326201723.2 (dáta aktuálne k 11. 11. 2026). Záväzné je znenie zverejnené súdom.




